b'\n_START_ARTICLE_\nPodul \xc3\x98resund\n_START_SECTION_\nIstorie\n_START_PARAGRAPH_\nConstruc\xc8\x9bia podului \xc3\x98resund a \xc3\xaenceput \xc3\xaen 1995 \xc8\x99i a fost finalizat 14 august 1999. Prin\xc8\x9bul Frederik al Danemarcei \xc8\x99i Printesa Victoria a Suediei s-au \xc3\xaent\xc3\xa2lnit la jum\xc4\x83tatea podului-tunel, pentru a s\xc4\x83rb\xc4\x83tori finalizarea acestuia la 14 august 1999. Deschiderea sa oficial\xc4\x83 a avut loc la data de 1 iulie 2000, cu Regina Margrethe II \xc8\x99i Regele Carl XVI Gustaf ca gazde ale ceremoniei. Podul-tunel a fost deschis circula\xc8\x9biei rutiere pu\xc8\x9bin mai t\xc3\xa2rziu \xc3\xaen acea zi. La 12 iunie 2000, la dou\xc4\x83 s\xc4\x83pt\xc4\x83m\xc3\xa2ni de la inaugurare, 79.871 de alerg\xc4\x83tori au concurat \xc3\xaen Broloppet, un semi-maraton ce a avut startul \xc3\xaen Amager, Danemarca \xc8\x99i finalul \xc3\xaen Sk\xc3\xa5ne, Suedia. \xc3\x8en ciuda a dou\xc4\x83 situa\xc8\x9bii care au \xc3\xaengreunat construc\xc8\x9bia tunelului - descoperirea a 16 bombe neexplodate din Al Doilea R\xc4\x83zboi Mondial situate pe fundul m\xc4\x83rii \xc8\x99i construirea unui segment de tunel incorect - acesta a fost terminat cu trei luni \xc3\xaenainte de termenul de finalizare. La \xc3\xaenceput, num\xc4\x83rul celor ce traversau podul nu a fost a\xc8\x99a de mare cum se a\xc8\x99tepta, probabil din cauza taxelor de trecere ridicate. \xc3\x8encep\xc3\xa2nd din anul 2005, a existat o cre\xc8\x99tere semnificativ\xc4\x83 a traficului. Acest lucru a fost cauzat \xc3\xaen principal de danezii care s-au mutat \xc3\xaen Malm\xc3\xb6 \xc8\x99i care traversau zilnic podul pentru a ajunge la servici \xc3\xaen Danemarca. \xc3\x8en 2012, traversarea cu ma\xc8\x99ina costa 310 DKK, 375 SEK sau 43\xe2\x82\xac iar pentru c\xc4\x83l\xc4\x83torii ce traversau podul mai des existau reduceri de p\xc3\xa2n\xc4\x83 la 75%. \xc3\x8en 2007, aproape 25 de milioane de oameni au c\xc4\x83l\xc4\x83torit peste Podul \xc3\x98resund: 15,2 milioane cu ma\xc8\x99ina \xc8\x99i cu autobuzul \xc8\x99i 9,6 milioane cu trenul. P\xc3\xa2n\xc4\x83 \xc3\xaen anul 2009 cifra a crescut la un total de 35,6 milioane de c\xc4\x83l\xc4\x83tori cu ma\xc8\x99ina, autocarul sau cu trenul.\n_START_SECTION_\nNume\n_START_PARAGRAPH_\n\xc3\x8en Danemarca \xc8\x99i Suedia, podul este adesea men\xc8\x9bionat ca \xc3\x98resundsbroen, respectiv \xc3\x96resundsbron. Numele oficial al podului-tunel este \xc3\x98resundsbron, o combina\xc8\x9bie \xc3\xaentre suedez\xc4\x83 \xc8\x99i danez\xc4\x83.\n_START_SECTION_\nPodul\n_START_PARAGRAPH_\nAv\xc3\xa2nd 3.739 m, podul acoper\xc4\x83 jum\xc4\x83tate din distan\xc8\x9ba dintre Suedia \xc8\x99i insula danez\xc4\x83 Amager(Danemarca). Structura de rezisten\xc8\x9b\xc4\x83 are o mas\xc4\x83 de 82.000 de tone \xc8\x99i sus\xc8\x9bine patru benzi rutiere sub care se afl\xc4\x83 dou\xc4\x83 \xc8\x99ine de cale ferat\xc4\x83. La fiecare 140 m de pe \xc8\x9b\xc4\x83rm \xc8\x99i p\xc3\xa2n\xc4\x83 la 3000 m \xc3\xaen larg podul este sus\xc8\x9binut de piloni de beton. Cele dou\xc4\x83 perechi de turnuri care sus\xc8\x9bin cablurile de o\xc8\x9bel ating \xc3\xaen\xc4\x83l\xc8\x9bimea de 204 m \xc8\x99i distan\xc8\x9ba dintre ele este de aprox 500m. Intervalul principal, de aprox. 500m lungime \xc8\x99i 57 m \xc3\xaen\xc4\x83l\xc8\x9bime permite vapoarelor s\xc4\x83 treac\xc4\x83 pe sub pod. Chiar \xc8\x99i a\xc8\x99a, majoritatea c\xc4\x83pitanilor prefer\xc4\x83 s\xc4\x83 treac\xc4\x83 pe deasupra tunelului Drogden, ocolind podul.\n_START_SECTION_\nInsula Pepparholm\n_START_PARAGRAPH_\nPodul continu\xc4\x83 prin tunelul Drogden de pe insul\xc4\x83 artificial\xc4\x83 Pepparholm (Peberholm). Insula natural\xc4\x83 Saltholm, ce avea dimensiuni foarte mici, a fost transformat\xc4\x83 \xc3\xaen insula care ast\xc4\x83zi face leg\xc4\x83tura dintre pod \xc8\x99i tunel. Pepparholm are aproximativ 4 km (2,5 mile) lungime, o l\xc4\x83\xc8\x9bime medie de 500 m \xc8\x99i \xc3\xaen\xc4\x83l\xc8\x9bimea de 20 metri.\n_START_SECTION_\nTunelul Drogden\n_START_PARAGRAPH_\nLeg\xc4\x83tura dintre insula artificial\xc4\x83 Pepparholm \xc8\x99i insula Amager - cea mai populat\xc4\x83 insul\xc4\x83 a Danemarcei - este realizat\xc4\x83 prin tunelul Drogden (Drogdentunnelen). Tunelul are o lungime de 4050 m dintre care 3510 m sub ap\xc4\x83 \xc8\x99i 270 m la por\xc8\x9biunile de intrare \xc3\xaen tunel la fiecare cap\xc4\x83t. Tunelul este realizat din 20 de segmente prefabricate din beton armat \xe2\x80\x93 cele mai grele din lume cu 55.000 tone fiecare - montate \xc3\xaentr-un \xc8\x99an\xc8\x9b s\xc4\x83pat pe fundul m\xc4\x83rii. Prin dou\xc4\x83 sec\xc8\x9biuni ale tunelului trec \xc8\x99inele de cale ferat\xc4\x83, paralele cu cele dou\xc4\x83 sec\xc8\x9biuni prin care trec benzile rutiere. \xc3\x8entre cele dou\xc4\x83 benzi rutiere exist\xc4\x83 \xc8\x99i o sec\xc8\x9biune prev\xc4\x83zut\xc4\x83 pentru situa\xc8\x9bii de urgen\xc8\x9b\xc4\x83.\n_START_SECTION_\nTransportul feroviar\n_START_PARAGRAPH_\nTransportul feroviar este gestionat \xc3\xaen comun de c\xc4\x83tre companiile SJ, SB, Sk\xc3\xa5netrafiken \xc8\x99i Agen\xc8\x9bia de transport Danez\xc4\x83. O serie de trenuri de mari vitez\xc4\x83 au fost incluse pe traseele care duc de la Copenhaga \xc3\xaen Malm\xc3\xb6 \xc8\x99i sudul Suediei sau chiar p\xc3\xa2n\xc4\x83 la G\xc3\xb6teborg, Kalmar \xc8\x99i Stockholm. SJ opereaz\xc4\x83 trenurile InterCity X2000 cu conexiuni c\xc4\x83tre G\xc3\xb6teborg \xc8\x99i Stockholm. Prin gara de la Aeroportul Copenhaga trec la fiecare 20 de minute trenuri spre Suedia sau Danemarca \xc3\xaen timpul zilei \xc8\x99i o dat\xc4\x83 pe or\xc4\x83 \xc3\xaen timpul nop\xc8\x9bii \xc3\xaen ambele direc\xc8\x9bii. Tronsonul de cale ferat\xc4\x83 de pe pod si de pe tunel are linie dubl\xc4\x83, cu ecartament standard (1435 mm) \xc8\x99i permite viteze mari de p\xc3\xa2n\xc4\x83 la 200 de kilometri pe or\xc4\x83 (120 mph). Trenurile care vin din Suedia spre Danemarca c\xc4\x83l\xc4\x83toresc pe linia st\xc3\xa2ng\xc4\x83, iar cele dinspre Danemarca spre Suedia pe linia dreapt\xc4\x83.\n_START_SECTION_\nCost\n_START_PARAGRAPH_\nCostul pentru \xc3\xaentreaga construc\xc8\x9bie a fost calculat la 404 milioane de euro.'